ქალაქ ქუთაისის მუნიციპალიტეტის საკრებულოს წევრის, ქალაქ-მუზეუმის მაჟორიტარი დეპუტატის გიორგი ჭეიშვილის ანგარიში 2021 წელში გაწეული მუშაობის შესახებ

**ო ქ მ ი N3**

**შეხვედრის დრო:** 2021 წლის 15 ნოემბერი. 14:00 სთ.

**შეხვედრის ადგილი:**  ქალაქ ქუთაისის ადგილობრივი

თვითმმართველობის შენობა

რუსთაველის გამზირი N3

ქალაქ ქუთაისის მუნიციპალიტეტის საკრებულოს წევრებთან და „ქალაქ-მუზეუმის“ ადმინისტრაციული ერთეულის ამომრჩევლებთან შეხვედრას უძღვებოდა ქალაქ ქუთაისის მუნიციპალიტეტის „ქალაქ-მუზეუმის“ ადმინისტრაციული ერთეულის მაჟორიტარი, საკრებულოს წევრი, ბატონი გიორგი ჭეიშვილი.

შეხვედრას ესწრებოდნენ ქალაქ ქუთაისის მუნიციპალიტეტის „ქალაქ-მუზეუმის“ ადმინისტრაციული ერთეულის ტერიტორიაზე მცხოვრები ამომრჩევლები (30 მოქალაქე), ქალაქ ქუთაისის მუნიციპალიტეტის საკრებულოს თავმჯდომარე, ბატონი ირაკლი შენგელია, ქალაქ ქუთაისის მუნიციპალიტეტის საკრებულოს წევრები: ბატონი ლაშა გვენეტაძე, ბატონი ნიკოლოზ ჩეჩელაშვილი, ბატონი ალექსანდრე ახალაძე, მერის წარმომადგენელი „ქალაქ-მუზეუმის“ ადმინისტრაციულ ერთეულში, ბატონი გაგა ბოჭორიშვილი, ქალაქ ქუთაისის მუნიციპალიტეტის საკრებულოს აპარატის მეორადი სტრუქტურული ერთეულის-მედიასთან და საზოგადოებასთან ურთიერთობის განყოფილების პირველი კატეგორიის უფროსი სპეციალისტი, ლია ჩახუნაშვილი, ქალაქ ქუთაისის მუნიციპალტეტის საკრებულოს აპარატის მეორადი სტრუქტურული ერთეულის- ადმინისტრაციული განყოფილების მეორე კატეგორიის უფროსი სპეციალისტი, თამარ ხორგუანი.

ქალაქ ქუთაისის მუნიციპალიტეტის საკრებულოს წევრმა, ბატონმა გიორგი ჭეიშვილმა გახსნა შეხვედრა და წარმოადგინა ამომრჩევლებთან შეხვედრის დღის წესრიგი:

**ქალაქ-მუზეუმის ადმინისტრაციული ერთეულის მაჟორიტარი საკრებულოს წევრის, გიორგი ჭეიშვილის 2021 წლის ანგარიში გაწეული მუშაობის შესახებ.**

**მ ო ი ს მ ი ნ ე ს:**

„ქალაქ-მუზეუმის“ ადმინისტრაციული ერთეულის მაჟორიტარი საკრებულოს წევრის, გიორგი ჭეიშვილის 2021 წლის ანგარიში გაწეული მუშაობის შესახებ.

ზემოაღნიშნულ საკითხზე ანგარიშით გამოვიდა ქალაქ ქუთაისის მუნიციპალიტეტის „ქალაქ-მუზეუმის“ ადმინისტრაციული ერთეულის მაჟორიტარი საკრებულოს წევრი, ბატონი გიორგი ჭეიშვილი: „როგორც ქალაქ ქუთაისის მუნიციპალიტეტის საკრებულოს მაჟორიტარი წევრი, ჩემი ვალდებულებაა წელიწადში ერთხელ წარმოვადგინო ანგარიში გაწეული საქმიანობის შესახებ. ძირითადად ორი მიმართულება აქვს თვითმმართველობას- სოციალური საკითხები და ინფრასტრუქტურა (ყველაზე პრობლემატური საკითხები ჩვენი მოსახლეობისათვის). ვისაუბრებ ინფრასტრუქტურულ პროექტებზე, რომელიც დამეთანხმებით, რომ უპრეცენდენტოდ მაღალი მაჩვენებლით განხორციელდა წელს, კონკრეტულად შევეხები „ქალაქ-მუზეუმის“ ადმინისტრაციული ერთეულის ტერიტორიაზე რეაბილიტირებულ გზებს: მ/წელს განხორციელდა ა.წერეთლის ქუჩის რეაბილიტაცია (მოგეხსენებათ, ამ ქუჩის პრობლემატური მდგომარეობის შესახებ, რაც დიდი ხნის განმავლობაში დისკომფორტს უქმნიდა მოქალაქეებს, დღეს ეს ქუჩა სრულად რეაბილიტირებულია თავის ღვარსადენებითა და ბორდიურებით.) შემდეგი რეაბილიტირებული ქუჩა არის დ.აღმაშენებლის გამზირი, რომელსაც საკმაოდ პრობლემური სანიაღვრე სისტემა ჰქონდა და მოწესრიგდა სრულად, განხორციელდა შანიძის აღმართის რეაბილიტაცია, კერვალიშვილის ქუჩა ასევე სრულად იქნა რეაბილიტირებული. მოხდა ასევე გაპონოვის ქუჩა N57-59-ის მისასვლელი გზის რეაბილიტაცია, განხორციელდა ჭიათურის ქუჩაზე არსებული მინი-სტადიონის რეაბილიტაცია, ბეტონის საფარი დაიგო ა.წერეთლის ქუჩის მეექვსე ჩიხში და ა.წერეთლის ქუჩა N32-34 -ის ეზოში, დაიგო გელათის ქუჩის მეორე ჩიხი, თამარ მეფის ქუჩის მესამე ჩიხი, ვარლამიშვილის ქუჩა N3-ის მიმდებარედ მოეწყო სკვერი, თბილისის ქ.N3-თან მოეწყო ფანჩატური და საერთო სარგებლობის მოსასვენებელი ადგილი, ასევე რეაბილიტაცია ჩაუტარდა ლუკა ასათიანის ქუჩა N3-5-ის ღვარსადენს.

შევეხები მეტად მნიშვნელოვან, საყრდენი კედლების პრობლემას, მოსახლეობამ შესაძლოა არც კი იცის რა კოლოსალური თანხები იხარჯება ხსენებული პროექტების განხორციელებაში. დამეთანხმებით, რომ საკმაოდ დიდ თანხაზეა საუბარი, მაგრამ მოსახლეობისათვის საფრთხის თავიდან აცილების მიზნით, თვითმმართველობამ განახორციელა ზემოაღნიშნული პროექტები. ერთ-ერთი მათგანია მწვანეყვავილას ქუჩა N1-ში არსებული საყრდენი კედლის რეაბილიტაცია.

მოდის ახალი 2022 წელი და ჩვენ გვაქვს მზაობა ხელისუფლებიდან, მუნიციპალური განვითარების ფონდიდან, რეგიონალური განვითარების ფონდიდან, რომ მომავალ წელს ამაზე მეტს გავაკეთებთ. ამჟამად მიმდინარეობს ტრენაჟორების მოწყობა თამარ მეფის ქ.N81-თან, დ.აღმაშენებლის გამზირის დასაწყისში ასსაფეხურიანი კიბეების რეაბილიტაცია, დ.აღმაშენებლის მოედანზე ფანტანების რეაბილიტაცია, ფალიაშვილის ქუჩის N2-ის და N35-ის ფასადების რეაბილიტაცია, დამეთანხმებით, თითოეული პროექტი ძალზედ მნიშვნელოვანია ჩვენი ქალაქისათვის.

 ქალაქ ქუთაისის მუნიციპალიტეტის საკრებულოს ეკონომიკის, ქონების მართვისა და საქალაქო მეურნეობის კომისია, რომლის თავმჯდომარეც გახლავართ, განიხილავს მის კომპეტენციას მიკუთვნებულ მნიშვნელოვან საკითხებს, რასთან დაკავშირებითაც გაიცემა რეკომენდაციები და მუშავდება დასკვნები. დღემდე, საკრებულოს ეკონომიკის, ქონების მართვისა და საქალაქო მეურნეობის კომისიას, ჩემი ხელმძღვანელობით, ჩატარებული აქვს 21 სხდომა, მთლიანობაში განხილულია 109 საკითხი, (ყოველი საკითხი მნიშვნელოვანია ჩვენი ქალაქისათვის), ჩემი ინიციატივით, შუამდგომლობა გაეწია დაახლოებით, 70 ადამიანს მატერიალური დახმარებისა თუ ინფრასტრუქტურასთან დაკავშირებული საკითხების მოწესრიგების თაობაზე. კომუნიკაციის პრობლემა არ გვაქვს და ყოველთვის ვიქნები თქვენს სამსახურში.“

 ამით, ქალაქ ქუთაისის მუნიციპალიტეტის „ქალაქ-მუზეუმის“ მაჟორიტარი საკრებულოს წევრის, გიორგი ჭეიშვილის ამომრჩევლებთან გამართული საანგარიშო შეხვედრა დასრულდა.

 ქალაქ ქუთაისის მუნიციპალიტეტის გიორგი ჭეიშვილი

 საკრებულოს წევრი